Տոտոյի իսկական անունը շատ ավելի երկար է, քան նրա բեմական հակիրճ կեղծանունը։ Պաշտոնական տեղեկատուներում նա հորջորջվում է Նորին արքայական մեծություն Անտոնիո Ֆլավիո Ֆոկաս Նեպոմուչենո դը Կուրտիս Գալյարդի դուքս Կոմնին Բյուզանդացի։ Տոտոն հին տոհմի շառավիղ է, նա իսկապես սերում է Կոմնինների դինաստիայից և նույնիսկ շահել է անեկդոտային մի դատ գերմանացի ազնվականի դեմ, ով վիճարկում էր բյուզանդական կայսրության գահաժառանգի նրա իրավունքը, կայսրություն, որը, ինչպես հայտնի է, դադարել է գոյություն ունենալ դեռևս 15֊րդ դարում։ Այդուհանդերձ, Անտոնիո դը Կուրտիսը դերասանական կյանքում ընտրեց Տոտո անունը և իր բոլոր բարձր տիտղոսներին գերադասեց «ծիծաղի արքա» տիտղոսը։